Sergej Lazarev

Sergej Vjatsjeslavovitsj Lazarev (russisk: Серге́й Вячесла́вович Ла́зарев, engelsk: Sergey Vyacheslavovich Lazarev, født 1983) er en russisk sanger, danser og skuespiller. Han fikk sitt nasjonale gjennombrudd i 2002 med guttebandet Smash!!, men har hatt en solokarriere etter at gruppen ble oppløst i 2005. Lazarev er blant Russlands største og mest kjente artister, og i 2016 ble han kjent i Europa da han deltok i Eurovision Song Contest for Russland. I 2019 representerte han Russland for andre gang i konkurransen med låten «Scream».

Lazarev har kritisert Russlands invasjon av Ukraina 2022. "Russisk Eurovision-representant gikk hardt ut mot Putin: Nå er Instagram-profilen slettet", Nettavisen, 9. mars 2022

 Bakgrunn 
I barndommen i Moskva drev Lazarev med rytmisk gymnastikk, deretter startet han med skuespill og sang som tiåring, blant annet i barnekoret Lokteus. Som 14-åring mottok han sin første musikkpris, han vant siden flere sangkonkurranser for barn, og han ble medlem av barnegruppen Neposedi (Непоседы). I den samme gruppen møtte Julija Volkova og Lena Katina i t.A.T.u. hverandre.

I tenårene hadde han mindre roller i ulike skuespill, og han fortsatte å synge og delta i ulike tv-programmer og sangkonkurranser. I 2000 begynte Lazarev ved Moskva kunstnerteater, der han ble uteksaminert som profesjonell skuespiller i 2004. Siden fulgte flere oppdrag på teaterscenen, og i 2005 hadde han en større rolle i den Broadway-inspirerte musikalkomedien Lend Me a Tenor.

 Sangkarriere 
I 2000 fikk han sitt nasjonale musikalske gjennombrudd med popduoen Smash!! (russisk: СМЭШ!!) sammen med Vlad Topalov. De fikk flere hits i Russland, blant annet «Should Have Loved You More», «Belle» og «Obsession».

I desember 2004 slapp Smash!! sitt andre album, 2Nite. Bare én uke etter lanseringen valgte Lazarev og Topalv å bryte samarbeidet og i stedet satse på egne karrierer hver for seg. 

I 2008 deltok han i den russiske finalen til Eurovision Song Contest 2008 med låten «Flyer». Lazarev endte til slutt på en fjerdeplass, og vinneren ble Dima Bilan som deretter vant den internasjonale finalen med «Believe».

I desember 2015 opplyste russisk fjernsyn at Sergej Lazarev skulle representere Russland i Eurovision Song Contest 2016 i Stockholm. 5. mars 2016 ble låten «You Are the Only One» offentliggjort, og sangen ble raskt en av de store favorittene før konkurransen.

I konkurransen vant Lazarev sin semifinale og kvalifiserte seg til finalen i Globen. Der vant han telefonavstemningen, men ble bare nummer fem hos juryene. Samlet ble Russland nummer tre, bak Australias Dami Im og Ukrainas Jamala. I februar 2019 offentliggjorde den russiske kringkasteren VGTRK at Lazarev skulle representere Russland for andre gang i konkurransen. I januar 2019 ble Russland trukket til å delta i semifinale 2 av Eurovision Song Contest. Semifinalen ble arrangert i Expo Tel Aviv i Israel torsdag 16. mai, og «Scream» hadde startnummer 13. Sangen ble blant de ti beste i semifinalen, og Lazarev kvalifiserte seg dermed til finalen lørdag 18. mai. I finalen endte han på tredjeplass, samme plassering som han hadde fått tre år tidligere. 

 Privatliv 
miniatyr|Lazarev under prøvene til Eurovision Song Contest 2016.
Lazarevs flamboyante og fartsfylte sceneshow, kombinert med hans hemmelighetsfulle privatliv, har flere ganger ført til spekulasjoner rundt Lazarevs seksuelle legning. Selv har han avstått fra å kommentere spekulasjoner og rykter om privatlivet sitt. Julen 2016 ble det imidlertid kjent at artisten hadde en sønn på 2,5 år. Lazarev bekreftet sønnen, men ønsket ikke å kommentere familien sin ytterligere.

Sergej Lazarev er kjent som en svoren dyrevenn og eier et konditori for kjæledyr, kalt Pudel-sjtrudel (russisk: Пудель-Штрудель).

 Diskografi 

 Album 
 2005 – Don't Be Fake
 2007 – TV Show
 2010 – Electric Touch
 2013 – Лазарев (Lazarev.)
2017 – В эпицентре (V Epitsentre)
2018 – The One

 Referanser 

 Eksterne lenker 











Kategori:Russiske sangere
Kategori:Russisk musikk
Kategori:Personer fra Moskva
Kategori:Eurovision Song Contest-deltakere for Russland
Kategori:Deltakere i Eurovision Song Contest 2016
Kategori:Deltakere i Eurovision Song Contest 2019